b'\n_START_ARTICLE_\nGrad Hrastovec\n_START_SECTION_\nZgodovina\n_START_PARAGRAPH_\nPisno je bil prvi\xc4\x8d omenjan leta 1443 in spada med najve\xc4\x8dje ohranjene gradove na Slovenskem. Do druge svetovne vojne si ga je lastila znamenita ve\xc4\x8dstoletna lastnica- rodbina grofov Herberstein._NEWLINE_Prvotno je na mestu dana\xc5\xa1njega gradu stal manj\xc5\xa1i dvorec "haus ze Gutenhag", ob katerem so 1338 postavili kapelo sv. O\xc5\xbebolta. Hrastovske viteze, ki so \xc5\xbeiveli na tem dvoru, v pisnih virih sre\xc4\x8damo \xc5\xbee leta 1255, ko je omenjen Ulrik de Hage, nato pa leta 1294 vitez Henrik s Hrastovca. Po letu 1430 je imel Hrastovec Henrik Holene\xc5\xa1ki, leta 1447 ga je v de\xc5\xbeelnokne\xc5\xbeji fevd prejel Andrej Holene\xc5\xa1ki. Leta 1481 ga je prejel sorodnik Lenart Herberstein, ki mu je de\xc5\xbeelni knez tudi dovoli prevzeti grb izumrle dru\xc5\xbeine Hrastovskih vitezov. Poimenovanje po tem gradu pa so si Herbersteini dodali v svoje poimenovanje ter ga posestvovali do leta 1802, ko so grad prodali rodbini Pauer._NEWLINE_Dana\xc5\xa1nji podobi se je grad pribli\xc5\xbeal v 17. stoletju, ko je do\xc5\xbeivel ve\xc4\x8d prezidav in v 30. letih 18. stoletja, ko so Herbersteini dali gradu obliko razko\xc5\xa1nega baro\xc4\x8dnega dvorca s 64 sobami. Velika grajskega pohi\xc5\xa1tva se danes nahaja v muzeju na Ptujskem gradu. Z gradom Hrastovec pa je povezana legenda o Agati, ki jo je po ljudskem izro\xc4\x8dilu zapisal O\xc5\xbebalt Ilaunig v svoji knjigi \xc4\x8crni Kri\xc5\xbe pri Hrastovcu. V spomin na Agato stoji \xc4\x8crni kri\xc5\xbe v neposredni bli\xc5\xbeini jezera Komarnik. Ohranila sta se tudi dva grajska ribnika: manj\xc5\xa1i tik pod gradom in ve\xc4\x8dji, Komarnik, ki le\xc5\xbei okoli 1\xc2\xa0km vzhodno od gradu. Predvsem ta je pomemben kot \xc5\xbeivljenjski prostor za vodne ptice, ki so na preletu ali na zimovanju._NEWLINE_Grofje Herbersteini so Hrastovec znova odkupili leta 1909. Po prvi svetovni vojni je bila v gradu ustanovljena gimnazija za begunce Vranglove armade. Konec druge svetovne vojne v drugi polovici maja leta 1945 je varnostno-obve\xc5\xa1\xc4\x8devalna slu\xc5\xbeba SFRJ OZNA v gradu ustanovila zbirno tabori\xc5\xa1\xc4\x8de za ljudi, ki po njenem mnenju niso simpatizirali z novo oblastjo. Tabori\xc5\xa1\xc4\x8de je delovalo do za\xc4\x8detka septembra istega leta, zaprtih je bilo veliko ljudi iz celotne Slovenije. Zaradi slabih bivalnih razmer je veliko ljudi umrlo, med njimi najve\xc4\x8d \xc5\xbeensk in otrok, veliko pa jih je bilo ustreljenih. Na pokopali\xc5\xa1\xc4\x8du v Voli\xc4\x8dini je v neozna\xc4\x8denih grobovih pokopanih precej ljudi, pripeljano iz gradu Hrastovec med 10. in 29. avgustom leta 1945, grobi\xc5\xa1\xc4\x8de je tudi v ribnikih pod gradom (19 Lenart\xc4\x8danov, umorjenih 17. maja 1945). Grad je bil potem tudi zaplenjen grofom Herberstein na podlagi Avnojskih sklepov._NEWLINE_Leta 1948 je bil v gradu ustanovljen Dom za du\xc5\xa1evno defektne in mladino, od avgusta leta 2010 deluje kot Socialno varstveni zavod Hrastovec.\n_START_SECTION_\nOpis\n_START_PARAGRAPH_\nGrad Hrastovec je s svojo dominantno lego in kvalitetnem oblikovanju med najmogo\xc4\x8dnej\xc5\xa1imi gradovi na Slovenskem. Na jugu je starej\xc5\xa1i del (iz okoli leta 1600) s tremi renesan\xc4\x8dno oblikovanimi dvonadstropnimi trakti in tremi stolpi, severni trakti so kasnej\xc5\xa1i, baro\xc4\x8dni, nastali med letoma 1655-1666 po na\xc4\x8drtih arhitekta Domenica Della Tore, z razli\xc4\x8dno razgibanimi strehami, skupaj pa zapirata notranje dvori\xc5\xa1\xc4\x8de._NEWLINE_Razvoj stavbe je bil postopen. Tloris daje slutiti nekdanjo nepravilno, starej\xc5\xa1o, srednjeve\xc5\xa1ko zasnovo. Prvi\xc4\x8d se omenja leta 1265. Obsegal je dva stolpa povezana z obzidjem. \xc5\xbde leta 1338 so ob manj\xc5\xa1em dvoru postavili kapelo posve\xc4\x8deno svetemu O\xc5\xbebaltu. Od leta 1481 so grad imeli v posesti grofje Herbersteini, ki so ga razen v letih 1802-1902 imeli v lasti vse do druge svetovne vojne._NEWLINE_Severni, reprezentan\xc4\x8dni del gradu s kapelo svetega Kri\xc5\xbea ima nad vhodnim portalom letnico 1668. Tu je bogato oblikovano slavnostno stopni\xc5\xa1\xc4\x8de in baro\xc4\x8dna dvorana. V slavnostni dvorani so na steni podobe z mitolo\xc5\xa1kimi in \xc5\xbeanrskimi prizori ter motivi klasicisti\xc4\x8dnih krajin. V slavnostni dvorani, na stropu nekdanjega grajskega hodnika, v grajski kapeli in na stopni\xc5\xa1\xc4\x8du so zelo kvalitetne baro\xc4\x8dne \xc5\xa1tukature iz prve polovice 18. stol.\n_START_SECTION_\nLegenda o gradu Hrastovec\n_START_PARAGRAPH_\nV 16. stol. se je mladi hrastov\xc5\xa1ki grof Friderik Herberstein zaljubil v lepo Agato z gradi\xc4\x8da \xc5\xa0tralek. Njuni ljubezni je nasprotovala Friderikova mati, zato sta se poro\xc4\x8dila naskrivaj, v Stiperjevi kapeli (danes podru\xc5\xbeni\xc4\x8dna cerkev sv. Marije v Radehovi). Friderikova mati je Agato obdol\xc5\xbeila \xc4\x8darovni\xc5\xa1tva. V \xc4\x8dasu, ko je bil grof Friderik v vojni, jo je z mu\xc4\x8denjem prisilila, da je vrgla komaj rojenega otroka v gore\xc4\x8do pe\xc4\x8d. Nato jo je ovadila sodniku, ki jo je obsodil na smrt. Zahtevala je, da Agato obglavijo. Ko se je Friderik vrnil iz bojev, je seveda ni ve\xc4\x8d na\xc5\xa1el. Na nesre\xc4\x8dnem kraju ji je postavil \xc4\x8drn kri\xc5\xbe, simbol nesre\xc4\x8dne ljubezni. Zgodba je opisana v knjigi \xc4\x8crni kri\xc5\xbe pri Hrastovcu, avtorja O\xc5\xbebalta Ilaunig.'